[image: image1.png]



JÕELÄHTME  VALLAVOLIKOGU

O T S U S

Kostivere







12. november 2026 nr 

Maatulundusmaa sihtotstarbega kinnisasja omandamise loataotluse rahuldamata jätmine
Asjaolud

Valentina Shkelko (46805130299), kellel on Venemaa Föderatsiooni kodakondsus ja kes omab pikaajalise elaniku elamisluba) esitas 14.09.2026 taotluse omandada Jõelähtme vallas Ülgase külas maatulundusmaa sihtotstarbega Keemia tee 20 (katastritunnus 24501:001:2487, registriosa 26233050, pindala 756 m2, 100% maatulundusmaa, millest 756 m2 haritava maa kõlvikut) kinnisasi. 
Taotlusega koos esitas taotleja kinnisasja kasutamise tegevuskava, milles avaldas, et soovib kinnisasja kasutada aianduseks ja isiklikuks puhkuseks, kavandab olemasolevat köögiviljaaeda laiendada ja rajada iluaia, paigutada kinnisasjale kuuri ja aiamaja. Eelnevad tegevused võimaldavad jätkata aiandusega tegelemist, mis on olnud taotleja pikaajaline harrastus. Köögivilju, maitsetaimi ja marju kavandab taotleja kasvatada enda ja oma perekonna tarbeks.

Taotleja esitas ka Maksu- ja Tolliameti poolt väljastatud maksuandmete tõendi perioodile 09.2025-09.2026. Tõendist nähtub taotleja igakuine sissetulek erinevate tööandjate või lepingupartnerite poolt. 
28.09.2026 nr 5-5/4760-1 selgitati taotlejale taotlusega seotud asjaolusid ning teavitati taotlejat kavatsusest jätta taotlus rahuldamata ja anti vastavalt haldusmenetluse seaduse § 40 lõikele 1 võimalus esitada asja kohta oma arvamus ja vastuväited.
08.10.2026 esitas taotleja oma arvamuse ja vastuväited, mis olid kokkuvõtvalt järgmised:
 
· Loataotluse menetluses ei saa arvesse võtta üldiseid julgeolekuhuvisid vaid ainult taotlejast lähtuvat julgeolekuohtu. Üldine viide julgeolekule ei näita kuidas 756 m2 suuruse kinnisasja omandamine kahjustab Eesti julgeolekut või muud avalikku huvi;

· Taotleja leiab, et valla senine halduspraktika, mille kohaselt ei ole alates 2022. aasta veebruarist kolmandate riikide kodanikele maatulundusmaa omandamiseks lube antud, ei saa olla loa andmisest keeldumise aluseks, taotlejal ei ole kohustust tõendada erandlikke asjaolusid, mis õigustaksid valla senisest praktikast kõrvalekaldumist;

· Taotleja individuaalsed asjaolud räägivad loa andmise kasuks. Taotleja on elanud Eestis alates 1986. aastast, tegemist on üksnes 756 m² suuruse aiamaaga ning kinnisasja kasutatakse isiklikul ja mitteärilisel eesmärgil. Ei ole ühtegi taotleja käitumisest, sidemetest või kavatsustest tulenevat asjaolu, mis annaks alust pidada teda või kavandatavat tehingut julgeolekuohuks;
· Taotletav kinnisasi ei asu KAOKS § 10 loetletud piirkondades, seetõttu tuleb võimalikke julgeolekuohte hinnata konkreetselt, mitte üksnes taotleja kodakondsusest lähtudes;

· Alternatiivsed kinnisasja kasutamise võimalused ei anna alust loa andmisest keelduda, omandi ja rendisuhe ei ole samaväärsed, rendisuhe piirab võimalust teha kinnisasjale pikaajalisi parendusi ning rajada tegevuskavas nimetatud kuur ja aiamaja ning ei taga sama õiguslikku ega tegelikku tulemust;

· Keeldumine tugineks eelkõige taotleja kodakondsusele ja valla
üldisele halduspraktikale, mitte taotluse individuaalsele hindamisele. Loa andmisest keeldumiseks puudub alus.
Taotleja palus HMS § 37 alusel tutvuda dokumendiga, millele viidati ärakuulamise võimaldamise kirjas. Taotleja märkis täiendavalt, et taotluse rahuldamata jätmise korral kavatseb ta otsuse halduskohtus vaidlustada, leides, et käesoleval asjal on laiem ühiskondlik tähendus, kuna küsimus ei puuduta üksnes taotlejat, vaid valla üldist praktikat kolmandate riikide kodanike suhtes. Taotleja hinnangul tooks keeldumine üksnes tema kodakondsusele ja valla senisele
halduspraktikale tuginedes kaasa põhjendamatu ebavõrdse kohtlemise ning oleks
kodakondsuse alusel diskrimineeriv. Selline otsus oleks vastuolus põhiseaduse §-dest 9,
11 ja 12 tulenevate seaduslikkuse, proportsionaalsuse ja võrdse kohtlemise põhimõtetega.
15.10.2026 kirjaga nr 5-5/4760-3 pikendati taotluse menetlemise tähtaega kuni 13.11.2026 ning teavitati taotlejat küsitud dokumendi andmetest ja teabevaldajast, kelle poole dokumendiga tutvumiseks tuleb pöörduda.
Haldusakti põhjendused

Maatulundusmaa sihtotstarbega kinnisasja omandamist reguleerib kinnisasja omandamise kitsendamise seadus (KAOKS). KAOKS sätestab avalikust huvist tulenevad maatulundusmaa sihtotstarbega kinnisasja ning riigi julgeoleku kaalutlustest lähtuvad kinnisasja omandamise kitsendused ja loa taotlemise menetluse protseduuri. Kolmanda riigi kodanik ehk isik, kes ei ole Eesti või teise Euroopa Majanduspiirkonna lepinguriigi või Majandusliku Koostöö ja Arengu Organisatsiooni liikmesriigi kodanik, saab KAOKS § 5 lg 1 kohaselt põllumajandusliku- või metsamajandusliku potentsiaaliga maatulundusmaa sihtotstarbega kinnisasja omandada ainult kohaliku omavavalitsuse volikogu loal. Venemaa Föderatsiooni kodanik ei ole Eesti või teise Euroopa Majanduspiirkonna lepinguriigi või Majandusliku Koostöö ja Arengu Organisatsiooni liikmesriigi kodanik.
Kuivõrd taotletav maatulundusmaa kinnisasi sisaldab endas haritava maa kõlvikut (756 m2 ulatuses), allub nimetatud kinnisasi KAOKS-es sätestatud loataotluse kohustusele.

Taotletav maaüksus paikneb 16.06.2022 Jõelähtme Vallavalitsuse korraldusega nr 558 kehtestatud Ülgase küla Kure tee 46 maaüksuse detailplaneeringu alal. Detailplaneeringuga moodustati aiandusühistu omandisse kuulunud maaüksusest eraldiseisvad aiamaadena kasutatavad krundid (88 tk). Maaüksused jäävad vahemikku suurusega ca 300-1500 m2 ja neile on lubatud rajada kuni kolm eraldiseisvat hoonet ehitisealuse pinnaga kokku 60 m2 (sh abihoone tööriistade hoidmiseks ja kaks kasvuhoonet). Seega on kinnistud ette nähtud isiklikuks otstarbeks toidu kasvatamiseks ning neil ei ole majanduslikku ega ärilist tootmispotentsiaali.
Ülgase küla piirkond, kus kinnisasja omandada soovitakse paikneb Maardu maardla (MRD0000032) alal. Kuna piirkond paikneb maardla alal, on vastavalt maapõueseaduse (MaaPS) § 15 lõikele 7 detailplaneering kooskõlastatud planeerimisseaduses sätestatud korras vastava ministeeriumi või valdkonna eest vastutava ministri volitatud asutusega, antud juhul Maa-ametiga. Maa-amet, kui volitatud asutus, ei nõustunud planeeringu kooskõlastamise käigus maaüksusele elamumaa sihtotstarbe planeerimisega. Maa-amet hindas MaaPS §-s 14 sätestatud põhimõtteid ja leidis, et alale elamumaa juhtotstarbe määramine halvendab maavara kaevandamisväärsena säilimise ja maavarale juurdepääsu osas olemasolevat olukorda ning riigi huvist lähtuvalt ei ole olnud lubatav maa sihtotstarbe muutmine elamumaaks ning aiamaadena kasutatavatele maaüksustele määrati maatulundusmaa sihtotstarbed. Eeltoodust tulenevalt maa sihtotstarbe muutmine mõneks muuks sihtotstarbeks, mis ei allu KAOKS regulatsioonile, ei ole maapõueseadusest tulenevatest kitsendustest võimalik. 
Vallavolikogu suhtub 24.02.2022 Euroopas alanud agressioonisõja taustal äärmise tõsidusega muutunud julgeolekuolukorda nii rahvusvahelisel kui ka siseriiklikul tasandil ega ole 2022. aasta 24. veebruarist andnud kolmandate riikide kodanikele lube maatulundusmaa omandamiseks.
KAOKS eesmärgid on sätestatud § 1 lg-s 1, mille kohaselt sätestab seadus avalikust huvist tulenevad maatulundusmaa sihtotstarbega kinnisasja ning riigi julgeoleku kaalutlustest lähtuvad kinnisasja omandamise kitsendused. Avalik huvi käesoleva seaduse tähenduses on eelkõige põllumajandus- ja metsamaad sisaldava maatulundusmaa sihtotstarbega kinnisasja sihtotstarbelise ja jätkusuutliku majandamise edendamine.

KAOKS-i seletuskirja kohaselt on seaduse eesmärk avaliku huvi seisukohast põllumajandus- või metsamaad sisaldavate maatulundusmaa sihtotstarbega kinnisasjade sihtotstarbelise ja jätkusuutliku majandamise edendamine, et vältida nende maade sattumist isiku kätte, kes ei oska või ei soovi seda vastavalt sihtotstarbele majandada ja nimetatud maa sihtotstarbe muutmist. Seega säilitada toidu kasvatamiseks sobivate maade hulk ning seeläbi tagada toidujulgeolek.  Seaduse teiseks oluliseks eesmärgiks on reguleerida riigi julgeolekukaalutlustest lähtuvad kinnisasja omandamise kitsendused. 
Vallavolikogu ei nõustu taotleja seisukohaga, mille kohaselt on riigi julgeolekust lähtuva avaliku huvi arvestamine asjakohane kitsalt KAOKS §-s 10 nimetatud maa-aladel asuvate kinnisasjade omandamisel. KAOKS § 1 lõige 1 sätestab seaduse reguleerimisala üldnormina, mille kohaselt nähakse seadusega ette nii avalikust huvist tulenevad maatulundusmaa sihtotstarbega kinnisasjade omandamise kitsendused kui ka riigi julgeoleku kaalutlustest lähtuvad kinnisasjade omandamise kitsendused. Isegi kui seadusandja on sisustanud peamise avaliku huvi, siis kuivõrd nimetatud säte paikneb seaduse 1. peatükis üldsätete hulgas, ei ole põhjendatud järeldus, et riigi julgeolekuga seotud kaalutlused oleksid asjakohased kitsalt KAOKS §-s 10 nimetatud maa-alade puhul. KAOKS § 10 sätestab täiendavad territoriaalsed omandamispiirangud, kuid sellest ei tulene, et väljaspool nimetatud maa-alasid oleks riigi julgeolekuga seotud avaliku huvi arvestamine loa andmise kaalutlusotsuse tegemisel välistatud või üksnes kõrvaline vähetähtis aspekt. Seega on vallavolikogul õigus arvestada riigi julgeolekuga seotud kaalutlusi ka KAOKS § 7 alusel läbiviidavas loamenetluses, hinnates nende asjakohasust ja kaalu taotluse asjaoludest lähtudes.

Kinnisasja omandamise kitsendamine on seotud Eesti riigi julgeoleku tagamisega kõige laiemas tähenduses - kollektiivsete huvide kaitsevajadusest lähtuvalt nagu toidujulgeolek ja siseriiklik julgeolek, mitte isikutele subjektiivsete õiguste andmiseks. Seega on kinnisasja omandamise kitsendamise seadus Jõelähtme Vallavolikogu hinnangul kehtestatud ennekõike avalike huvide kaitseks ning selles kehtestatud piirangute mehhanisme tuleb rakendada esmajärgus mitte era- vaid avalikest huvidest lähtuvalt.
KAOKS ei sätesta kindlaid kriteeriume, mille täitmisel peab loa väljastama vaid annab seaduse eesmärgist lähtuvalt avara kaalutlusruumi ning võimaldab § 7 lg 3 p 2 kohaselt ka loa andmisest keelduda, kui loa andmine on vastuolus avaliku huviga KAOKS tähenduses ja puudub muu ülekaalukas avalik huvi loataotluse rahuldamiseks. Seega ei anna KAOKS isikutele loataotluse esitamisel õigustatud ootust ilmtingimata saada taotluse esitamisel nende poolt soovitud luba. 

KAOKS-es sätestatud loataotluste lahendamine anti kohaliku omavalitsuse ülesandeks 2018. aastal seoses Maavalitsuste tegevuse lõpetamisega. Seejuures säilis aga selgelt ülesande riiklik olemus ning ka seaduse muutmise seletuskirjas on rõhutatud, et „Kohalik omavalitsus peab loa andmise otsustamisel hindama selle vastavust avaliku huviga, hinnates seejuures loa andmise kooskõla avaliku huviga mitte ainult kohalikust aspektist, vaid peab lähtuma eelkõige avaliku huvi tagamisest riigi seisukohalt.“

Riigikogu poolt 10.06.2026 otsusega heaks kiidetud raamdokument „Eesti julgeolekupoliitika alused“
 kajastab julgeolekukeskkonda ebastabiilsena ning Eesti Vabariigile lähtuvaid ohte väga mitmekülgsena, millest paljud ei ole käega katsutavad või silmaga nähtavad. Dokumendis on rõhutatud, et Eesti julgeolekupoliitika lähtub avarast julgeolekukäsitusest, võttes arvesse kõiki riigi julgeolekut mõjutavaid suundumusi ja tegureid. Julgeoleku tagamine on kogu riigi ja ühiskonna läbiv ülesanne, mille täitmisse panustavad teiste seas oma pädevuse piires ka kohaliku omavalitsuse üksused. Julgeolekupoliitika eesmärk on muu hulgas tagada Eesti Vabariigi iseseisvus, sõltumatus, territoriaalne terviklikkus ja ühiskonna toimimine. Seejuures ei piirdu julgeoleku tagamine üksnes vahetute sõjaliste ohtude tõrjumisega, vaid hõlmab ka võimalike julgeolekuriskide ennetamist ja maandamist.

Julgeolekupoliitika alustes on Eesti suurima julgeolekuohuna määratletud Venemaa Föderatsioon, kelle agressiivne välispoliitika ning Euroopa julgeolekukorralduse ümberkujundamise eesmärk kujutavad endast pikaajalist ohtu Eesti julgeolekule. Samuti on rõhutatud Venemaa järjepidevat hübriidoperatsioonide kasutamist, sealhulgas erinevate mõjutus- ja survevahendite rakendamist oma poliitiliste eesmärkide saavutamiseks. Sellises julgeolekukeskkonnas on põhjendatud kõrgendatud tähelepanu pööramine ka nendele majanduslikele ja omandisuhetele, mille kaudu võib tekkida võimalus Eesti julgeolekuhuve kahjustavaks mõjutustegevuseks. 

Vallavolikogu hinnangul tuleb nimetatud julgeolekupoliitilisi eesmärke arvestada ka kinnisasja omandamise kitsendamise seaduse alusel loa andmise üle otsustamisel. Kuigi kõnealune dokument ei anna iseseisvat õiguslikku alust loa andmisest keeldumiseks, põhjendab see selgelt julgeolekuhuvi kaalukust ning asjaolu, et riigi julgeoleku kaitse on oluline avalik huvi, mida tuleb KAOKS § 7 alusel kaalutlusotsuse tegemisel arvesse võtta ka väljaspool KAOKS §-s 10 nimetatud maa-alasid, sest kinnisasja omandamisega kaasneb omanikule ulatuslik ja üldjuhul pikaajaline õiguslik kontroll maa üle, mistõttu võivad omandisuhetega seotud julgeolekuriskid olla püsiva iseloomuga. Julgeolekuriskide hindamisel ei saa seetõttu lähtuda üksnes kinnisasja asukohast, kasutamise eesmärgist või selle vahetust seotusest riigikaitseliste objektidega, vaid ka muid tähtsust ja kaalu omavaid asjaolusid nagu piirkondlikud eripärad.

Kahtlust ei ole, et maatulundusmaa sihtotstarbega kinnisasjade aiamaana kasutamine vastab KAOKS-iga taotletavale eesmärgile säilitada maa sihtotstarbeline kasutus. Sellest sõltumata võttes arvesse piirkonnas käesolevaks ajaks kinnisasju omandanud kolmandate riikide kodanike hulka, pidevat omandamise huvi piirkonna kinnisasjade osas, st potentsiaalseid tulevikus samu taotlusi esitavate kolmandate riikide kodanike hulka (taotluste esitamine on vahetus seoses detailplaneeringute kehtestamise ja elluviimisega ning neid on antud piirkonnas menetluses veel mitmeid ulatuslike maa-alade osas), näeb vallavolikogu siseriiklikku julgeolekuriski selles, et ühte piirkonda koondub põhjendamatult suur hulk mittekodanikke, kelle kavatsused ja meelsus võivad ohustada Eesti sõltumatust ja demokraatliku ühiskonna korraldust.
Jõelähtme valla haldusterritooriumil Ülgase ja Kallavere külades paiknevad Eesti NSV ajal isikute kasutusse aiamaade rajamiseks antud maa-alad kokku ca 168 hektaril, millel kokku on tekkinud ja tulevikus tekib detailplaneeringute alusel väikeseid aiamaakrunte kokku suurusjärgus 1500-2000 tk. Arvestades varasemat loataotlejate hulka, on nendest hinnanguliselt 40% maad omandada soovijatest KAOKS mõistes kolmanda riigi kodanikud. 
Ka enne 24.02.2022 on pädev riigi julgeolekuasutus juhtinud Jõelähtme valla tähelepanu vajadusele seadusest tulenevate võimaluste piires ära hoida suure hulga kolmandate riikide kodanike koondumist kõnealusesse piirkonda.
Eelnevast tulenevalt ei saa loataotluste menetlemisel vallavolikogu lähtuda kitsalt ühe isiku taotlusest, vaid peab loataotluste lahendamisel arvesse võtma lisaks erahuvile avalikke huve, sealhulgas nii riiklikku kui piirkondlikku tervikpilti. Isik, kes esitab taotluse väikese kinnisasja omandamiseks, tajub vaid enda soovi, vajadust ja taotlust. Omavalitsusele aga laekub ühest piirkonnast suur hulk ühesuguseid taotlusi, mis tähendab, et võimaliku julgeolekuohu hindamisel ei ole võimalik piirduda kitsalt üksikisikust ja tema huvist lähtumisega, vaid mittekodanike koondumisel suurel hulgal ühte piirkonda nähakse potentsiaalset julgeolekuohtu ja selle eest kaitsmist vajavat kollektiivset huvi. Iga taotluse puhul tuleb seega arvestada ka kumulatiivse mõjuga. Samaaegselt mitme taotluse menetlemisel ei saa piirduda kitsa vaatega, kus otsuse tegemine piirdub üksnes taotluses tooduga arvestamata muid tehiolusid. Volikogu on kohustatud hindama nende koosmõju ühiskonna jätkusuutlikule toimimisele.
Isikul on oma soovitud eesmärki, st pidada aiamaad, võimalik saavutada ka ilma kinnisasja omandamata mõne muu lepingulise kokkuleppe alusel (näiteks rendileping). Maa rentimise kaudu on võimalik tegeleda köögivilja kasvatuse ja iluaiandusega samavõrd, kui maa omanikuna. Samuti ei ole maa rentimise puhul välistatud kuuri ega aiamaja rajamine maaomanikuga kokkuleppel püsivate ehitistena või teisaldatavatena. On tõsi, et maa rentimine ei anna isikule samasugust õiguskindlust kui maa omamine. Siiski leiab vallavolikogu, et kinnisasja omamine ei ole iseenesest isiku põhiõigus ning põhiseadus ei anna subjektiivset õigust saada (kinnisasja) omanikuks vaid kaitseb omandit kui olemasolevat õigust.
 Lubadust antud kontekstis maaomanikuks saada, ei ole riik andnud ka ühegi muu kehtiva regulatsiooniga, sh ei sätesta KAOKS, et pikaaegse elaniku elamisluba omavale isikule tuleb luba anda, kui ta on tõendanud kavatsust ja suutlikust maad sihtotstarbeliselt kasutada. Vallavolikogu leiab, et loataotluste mitterahuldamisega ei halvendata loataotleja senist olukorda ega võeta talt ära ühtegi õigust, mida taotleja seni on omanud.
Kuivõrd KAOKS-is sätestatud ülesande näol on tegemist riikliku ülesandega, mida kohalik omavalitsus täidab, siis on loataotluste lahendamisel peale 24.02.2022 Jõelähtme vald teinud koostööd ministeeriumitega, kes on kinnisasja avalikes huvides omandamise seaduse väljatöötajad – Siseministeeriumi ning Regionaal- ja Põllumajandusministeeriumiga. Seaduse väljatöötajad on nentinud, et KAOKS-i sisu on vajalik kaasajastada arvestades muutunud julgeolekukeskkonda, kuid seaduse muutmine võtab aega ning hetkel tuleb otsuste tegemisel arvestada olemasolevat õiguskeskkonda, mis annab ka omavalitsusele otsustamispädevuse ja aluse kitsendada avalikes huvides julgeolekukaalutlustel maatulundusmaa omandamist.
Nii rahvusvaheliselt kui ka Eesti Vabariigis on Euroopas toimuva sõja tõttu kehtestatud palju erinevaid sanktsioone ja piiranguid (piirangud reisimisel, spordivõistlustel osalemises, piirangud majandustegevuses, sh kaupade ja teenuste ekspordi- ja impordikeelud jpm). Need piirangud ja kitsendused tulenevad eelkõige avalikust huvist saavutada rahu ja julgeolek. Kohalikul omavalitsusel tuleb võtta arvesse oma otsuste tegemisel nii Eesti ühiskonna kui ka rahvusvahelise üldsuse survet ning riigi tasandil ühiskonna jätkusuutliku ning pikaajalise tasakaalustatud toimimise huvides astutavaid samme, mille eesmärk on survestada agressorriike lõpetama sõjategevust Euroopas. 
Kuigi loataotleja on elanud enamuse oma elust (40 aastat) tänase Eesti Vabariigi territooriumil ning sellega valinud oma koduks ja elukohaks Eesti Vabariigi, ei ole loataotleja sellest sõltumata end püsivalt Eesti Vabariigile läbi kodakondsussuhte pühendanud.

Kodakondsus on isiku ja riigi vaheline püsiv seos, mis toob kaasa õigusi ja kohustusi mõlemale poolele. Kodakondsuse näol on tegemist olulise staatusega, mida on nimetatud ka „õiguseks omada õigusi“. Kuigi rahvusvahelises õiguses on vahetegu kodanike ja mittekodanike vahel mittekodanike õiguste laiendamise teel vähendatud, tagab üksnes kodakondsus inimesele täieõiguslikkuse suhetes riigiga. Kodakondsus on teatav eristamisprintsiip, andes kodanikule teatud õigused ja kohustused, mida mittekodanikul ei ole.
 Kohtuasjas C‑135/08
 on kohtujurist leidnud järgmist: „Samuti on teada, et kodakondsust võib määratleda kui avalik-õiguslikku suhet, mis ühendab isiku vastava riigiga ja millest tulenevalt saab sellest isikust teatud hulga õiguste ja kohustuste kandja. Kodakondsussuhtele on iseloomulik, et see põhineb erilisel solidaarsussuhtel asjaomase riigiga ning õiguste ja kohustuste vastastikkusel.“ Riigikohus on omaltpoolt väljendanud, et naturalisatsioonitingimuste täitmine näitab üldkorras naturalisatsiooni sooviva isiku tahet siduda end püsivalt Eesti riigiga ning võimaldab eeldada tema integreerumist Eesti ühiskonda ning õigussuhetesse.
 

Venemaa Föderatsiooni kodakondsusega isikutega Eesti Vabariigil sellist täieõiguslikku suhet ei ole sõltumata pikaajalise elaniku elamisloast. Isik, kellele on Eestis väljastatud pikaajaline elamisluba või välismaalase pass, on Eestiga seotud küll tihedamalt, kui mõne teise riigiga, kuid samas ei ole need isikud siiski püsivalt sidunud end Eesti riigiga läbi kodakondsuse ega pühendanud end seeläbi Eesti Vabariigile. Välisriigi passiga isikutel, kes on otsustanud püsivalt Eestisse asuda, on võimalik taotleda Eesti kodakondsus. Üksnes kodakondsus näitab isiku püsivaimat seost riigiga ning võimaldab isikul ja riigil luua täieõiguslik õigustel ja kohustustel rajanev suhe, mis muuhulgas KAOKS mõistes tähendab kodaniku tegevusvabadust läbi selle, et kodanikel on õigus omandada sihtotstarbega kinnisasju ilma piiranguteta. Arvestades, et taotleja elab Eestis alates aastast 1986. aastast, on taotleja peale Eesti taas vabanemist teadlikult Eesti kodakondsuse asemel Venemaa Föderatsiooni kodakondsuse kasuks otsustades sidunud ennast õiguslikult tihedamalt Venemaa Föderatsiooniga, seeläbi distantseerides ennast kohustustest, mis tal kodanikuna oleksid Eesti riigi ees, evides samal ajal kohustusi, mis tal on Venemaa Föderatsiooni ees.
Jõelähtme Vallavolikogu hinnangul ei ole maa omandamiseks lubade mitteandmine ka diskrimineerimine kodakondsuse põhjal. Diskrimineerida on võimalik tunnuste põhjal, mida isikud ei saa ise muuta või mis ei ole nende kontrolli all. Kodakondsuse valikut ja olemasolu saavad isikud ise mõjutada. Selleks küll tuleb täita seaduses ettenähtud nõudeid, milleks omakorda tuleb teha teatavaid pingutusi, kuid see ei tähenda võimaluste puudumist. Põhiseaduse § 12 mis sätestab diskrimineerimise keelu, kommentaarides on selgitatud, et „Küll aga tuleb selgituseks öelda, et avatud loetelu ei tähenda, et me ei tohiks siiski isikuid eristada. Tuleb teha vahet diskrimineerimise ja diferentseerimise vahel. Diskrimineerimine on see, kui isikute vahel tehakse vahet põhjendamata.“
 Volikogu on võtnud keeldumise aluseks vaid lepinguriigi kodakondsuse puudumise fakti, ega erista keeldumisel isikuid nende päritolu, rahvuse või muu tunnuse järgi, mis on isiku enda kontrolli alt väljas. Samuti ei erista volikogu KAOKS mõistes kolmanda riigi kodanikke teineteisest, andes osade kolmandate riikide kodanikele lube ning teistele mitte.
Jõelähtme Vallavolikogu, hinnates kogumis KAOKS-is sätestatud piirangute eesmärke, käesoleval ajahetkel olevat julgeolekuolukorda, isiku taotluse eesmärki, õiguse üldpõhimõtteid ning kasutades oma kaalutlusõigust on jõudnud järeldusele, et loataotlus tuleb KAOKS § 7 lg 4 p 2 alusel jätta rahuldamata, sest loa andmine on vastuolus avaliku huviga KAOKS tähenduses ja puudub muu ülekaalukas avalik huvi loataotluste rahuldamiseks. Riigi julgeoleku tagamine on legitiimne eesmärk ning kõiki asjaolusid arvestades on loataotluse rahuldamata jätmine vajalik ja proportsionaalne meede, sest isikut vähem koormavat meedet, mis samaväärselt aitaks eesmärgi saavutamisele kaasa, ei ole.
Lähtudes eeltoodust ja võttes aluseks kinnisasja omandamise kitsendamise seaduse § 7 lg 4 p 2, Jõelähtme Vallavolikogu

o t s u s t a b :

1. Jätta rahuldamata Valentina Shkelko (46805130299) taotlus omandada Jõelähtme vallas Ülgase külas Keemia tee 20 (katastritunnus 24501:001:2487, registriosa 26233050, pindala 756 m2, 100% maatulundusmaa) kinnisasi.
2. Käesoleva otsuse peale võib esitada vaide Jõelähtme Vallavolikogule (Postijaama tee 7, Jõelähtme küla, Jõelähtme vald Harjumaa) haldusmenetluse seaduses sätestatud korras 30 päeva jooksul, arvates päevast, millal isik vaidlustatavast otsusest teada sai või oleks pidanud teada saama, või esitada kaebuse Tallinna Halduskohtule (Pärnu mnt 7, Tallinn) halduskohtumenetluse seadustikus sätestatud korras 30 päeva jooksul, arvates otsuse teatavakstegemisest.

3. Otsus jõustub teatavakstegemisest.

Jaak Aab
vallavolikogu esimees 

